钦定古今图书集成/理学汇编/学行典/第208卷 > 夏道昌
## 钦定古今图书集成/理学汇编/学行典/第208卷 > 夏道昌

按《宁波府志》：“夏道昌，世居月湖，以渔为业。幼孤，听母
教惟谨。既长而渔，择其巨者奉母，馀以供薪米费，寒
暑未尝废业。母嗜茶，家贫不能多蓄，日以羡馀易之。
母得痒疾，申时必大作，非沸汤沃之弗止。道昌出以
供汤沃，无后时者。每值佳辰令节及报赛之事，必奉
母出游。母倦行，则襁负而进。或不惬意，啮其背出血”，
即长跪祈请，怒解，复负之行。一日，渔于新庄之河，得
巨鳞，里人厚与之直，坚弗与，里人怒，遂殴之。他老人
怪而问故，答曰：“归以奉母。”老人礼而遣之。尚宝袁忠
彻异焉。岁时伏腊，必为酒殽以燕劳，躬为执爵举案。
及母卒，哀毁不欲生。有诏锡民孝弟力田者粟帛，力
辞弗受。